Հավելված 1

 ՀՀ կառավարության

2022 թվականի —— N - Լ որոշման

**ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ԱՐԴՅՈՒՆԱԳՈՐԾԱԿԱՆ ԽԵՑԳԵՏՆԱԲՈՒԾՈՒԹՅԱՆ ԶԱՐԳԱՑՄԱՆ ԾՐԱԳԻՐ**

**ՆԵՐԱԾՈՒԹՅՈՒՆ**

Մեր երկրի առջև ներկայումս ծառացած և հրատապ լուծում պահանջող կարևորագույն խնդիրներից է համարվում պարենային ապահովության մակարդակի բարձրացումը, որի իրականացման համար անհրաժեշտ է ձեռնամուխ լինել ագրոպարենային ոլորտում արդիական տեխնոլոգիաների ներդրմանը, ինչպես նաև բնական պաշարների արդյունավետ և խնայողաբար օգտագործմանը։

 Հայաստանի Հանրապետության սահմանափակ հողատարածքը և հատկապես հողային հաշվեկշռում գյուղատնտեսական նշանակության հողատեսքերի ցածր տեսակարար կշիռը հրատապ են դարձնում պարենի արտադրության նպատակով կիրառվող այլընտրանքային բնական պաշարների օգտագործման մակարդակի կտրուկ ընդլայնումը։ Այս տեսանկյունից կարևորվում են մեր երկրի բաձրորակ քաղցրահամ ջրերի առկա պաշարների լիարժեք օգտագործումը ոչ միայն ձկնաբուծության, այլև խեցգետինների բուծման նպատակով։

**1․ ԽԵՑԳԵՏՆԱԲՈՒԾՈՒԹՅԱՆ ՈԼՈՐՏՈՒՄ ԱՌԿԱ ՎԻՃԱԿԻ
ՆԿԱՐԱԳՐՈՒԹՅՈՒՆԸ**

 1․ Հայաստանի բնակլիմայական պայմանները, ջրածածկ տարածքների ստորջրյա ռելիեֆը և ջրի որակական հատկանիշները բավականին նպաստավոր պայմաններ են ստեղծում գետի խեցգետնի աճի և բազմացման համար։ Խեցգետնի ընդարձակ պաշարները հնարավորություն ընձեռեցին իրականացնել նաև դրանց արդյունահանումը, ինչը լայն թափ ստացավ հատկապես վերջին 3 տասնամյակների ընթացքում։ Արդյունահանմանը զուգահեռ իրականացվեց նաև խեցգետնի արտահանումը Ռուսաստանի Դաշնություն և մի շարք եվրոպական երկրներ։ Խեցգետնի արտահանման ծավալները կտրուկ աճեցին հատկապես մեր դարաշրջանի երկրորդ տասնամյակի կեսերին, երբ տարեկան արտահանվում էր ավելի քան երկու հազար տոննա խեցգետին։

2․ Խեցգետնի չկանոնակարգված և անվերահսկելի որսը, առավելապես Սևանա լճից, հանգեցրին լճում դրա պաշարների կտրուկ նվազմանը։

3. Խեցգետնի բնական պաշարների ցածր մակարդակը՝ մի կողմից և արտահանման ոլորտում ունեցած հաջող փորձն ու իրացման ընդարձակ շուկայի առկայությունը՝ մյուս կողմից, ստիպում են քայլեր ձեռնարկել ապրանքային խեցգետնի արտադրության այլընտրանքային ուղիներ գտնելու ուղղությամբ։ Այս առումով արդյունավետ լուծում կարող է հանդիսանալ արհեստական եղանակով խեցգետինների բուծումը, ինչը կարող է զարկ տալ արդյունագործական խեցգետնաբուծությանը։

4․ Ներկայումս աշխարհի շատ երկրներում գործում են խեցգետինների բուծման համալիրներ, որոնցում արհեստական եղանակով բուծում են առավել բարձր աճման ինտենսիվությամբ, մեծ կենդանի զանգվածով, բարեհաճ ապրանքային տեսքով և համային բարձր հատկանիշներով օժտված խեցգետիններ։ Դա հնարավորություն է ընձեռում առավել արդյունավետ շահագործել արտադրական և ջրային մակերեսները, խնայողաբար օգտագործել ջուրը, համեմատաբար կարճ ժամանակահատվածում միավոր մակերեսից ստանալ ավելի շատ արտադրանք և զերծ մնալ բնական պաշարների անխնա օգտագործումից։

5․ Արհեստական պայմաններում խեցգետինների բուծումը մեր հանրապետությունում ունի նաև ռազմավարական նշանակություն, քանի որ խեցգետնաբուծական տնտեսություններ կարող են հիմնվել ոչ միայն ցածրադիր գոտիներում, այլև նախալեռնային, անգամ՝ լեռնային վայրերում և հատկապես սահմանամերձ գյուղերում, որտեղ այն կհանդիսանա միակ եկամտային ոլորտը, քանզի երկրագործությամբ զբաղվելու համար չկան նպաստավոր պայմաններ, իսկ անասնաբուծության զարգացման հնարավորությունները բավականին սահմանափակ են։

 **2․ ԾՐԱԳՐԻ ՀԻՄՆԱԿԱՆ ՆՊԱՏԱԿՆ ՈՒ ԽՆԴԻՐՆԵՐԸ**

6. Ծրագրի հիմնական նպատակն է պետական աջակցություն ցուցաբերել հանրապետությունում խեցգետինների արհեստական բուծման և ինտենսիվ աճեցման ժամանակակից արդյունավետ տեխնոլոգիաների ներդրման գործընթացին։

7․ Վերոհիշյալ նպատակին հասնելու համար անհրաժեշտ է լուծել հետևյալ խնդիրները՝

1. խեցգետինների արհեստական բուծման և աճեցման համար ժամանակակից կոնստրուկտիվ լուծումներ և արդյունավետ տեխնոլոգիական մոտեցումներ ներառող, դյուրին շահագործվող և համեմատաբար մատչելի տարբերակների առաջարկում,
2. խեցգետնաբուծական համալիրների կառուցման համար համապատասխան ներդրումային միջոցների հայթհայթում և ծախսերի մասնակի փոխհատուցման իրականացում։

**3. ԾՐԱԳՐԻ ՆԿԱՐԱԳԻՐԸ**

8․ Արդյունագործակական եղանակով ձկնաբուծության և ակվակուլտուրայի զարգացման ներկայիս միտումներն ուղղված են արհեստական պայմանները պայմանավորող գործոնների այնպիսի ներդաշնակության ապահովմանը, ինչը հնարավորություն կընձեռի նյութական և բնական պաշարների նվազագույն ծախսումներով միավոր արտադրական տարածքից ստանալ առավելագույն արտադրանք։

9․ Այդպիսի դրսևորումներ են կիրառվում նաև արհեստական եղանակով խեցգետինների բուծման և ինտենսիվ աճեցման ժամանակակից տեխնոլոգիաներում։ Ընդ որում, տեխնոլոգիական գործընթացում առանցքային ուշադրություն է դարձվում ոչ միայն ջրի ֆիզիկաքիմիական ցուցանիշների, այլև ջրավազանների տիպի, օգտագործվող կոնստրուկցիաների և անգամ բուծման նպատակով ընտրվող խեցգետնի տեսակների նկատմամբ։

10․ Վերոհիշյալ մոտեցումների համադրմամբ աշխարհի շատ երկրներում մշակվել են արհեստական պայմաններում բազմահարկ ջրավազաններում խեցգետինների բեղմնավորման, խեցգետնիկների ստացման և դրանց ինտենսիվ աճեցման տեխնոլոգիաներ։ Նշված տեխնոլոգիաների շարքում իր արդյունավետությամբ, շահագործման դյուրինությամբ և մատչելիությամբ առանձնանում են «բազմահարկ ջրավազանների միջոցով» խեցգետինների բուծման փոքր, միջին և խոշոր համալիրները։

 11․ Խեցգետինների բուծման փոքր համալիրը նախատեսված է տարեկան 12 տոննա, միջինը՝ 18, իսկ խոշորը՝ 24 տոննա ապրանքային խեցգետին արտադրելու համար և դրանք ներառում են համապատասխանաբար 800մ2, 1000մ2 և 1300մ2 մակերեսով արտադրական տարածք։ Խեցգետինների բուծման համալիրների տեխնիկական և տեխնոլոգիական բնութագիրը ներկայացված է 2-րդ աղյուսակում։

 12․ Համալիրները բաղկացած են ինկուբատորային և խեցգետնիկների ստացման, ինչպես նաև ինտենսիվ աճեցման արտադրամասերից։ Արտադրամասերում տեղակայվելու են բազմահարկ տիպի փակ ջրավազաններ։ Խեցգետինների բուծման որոշակի փուլերում աճման ինտենսիվությունը խթանելու նպատակով արտադրական տարածքի հետ համատեղ անհրաժեշտ է շահագործել նաև բացօդյա ջրային տարածքներ։

 13․ Ինկուբատորային և խեցգետնիկների ստացման արտադրամասն ունի տարբեր տիպերի ջրավազանների մի քանի խմբեր, որոնցում առանձին – առանձին խնամվում են արու խեցգետինները, բեղմնավորված ձվերով էգ խեցգետինները, մայրական կազմի վերանորոգման համար նախատեսված մատղաշը, ինչպես նաև ստացված և աճեցման առաջին փուլում գտնվող խեցգետնիկները։

14․ Ինտենսիվ աճեցման արտադրամասն ունի մի քանի խումբ ջրավազաններ, որոնցում տեղակայվում են ինտենսիվ աճեցման տարբեր փուլերում գտնվող խեցգետնի մատղաշը։

15․ Խեցգետնաբուծական համալիրների շահագործման նպատակով մատղաշ խեցգետնիկներով և աճեցման համար մայրական կազմի տոհմային սեռահասուն խեցգետիններով ջրավազանները համալրելու պահից մինչև իրացման ենթակա ապրանքային խեցգետնի կանոնավոր ամսական արտադրության ժամանակահատվածը կազմում է 8-10 ամիս։

16․ Համալիրներում նախատեսվում է բուծել ավստրալական կարմրաչանչ խեցգետին, որն ի տարեբրություն մյուս տեսակների, համեմատաբար խոշոր է, ունի գրավիչ ապրանքային տեսք, դուրեկան համ և աճի բարձր ինտենսիվություն։ Արդեն 8 ամսական հասակում ինտենսիվ աճեցված խեցգետինների կենդանի զանգվածը կազմում է շուրջ 100 գրամ, իսկ մաքուր մսեղիքը կազմում է կենդանի զանգվածի գրեթե 35%-ը։

17․ Կարևորելով նյութական և բնական պաշարների խնայողաբար օգտագործման, արտադրական գործընթացների արդյունավետության բարձրացման և շահառուների եկամուտների ավելացման հանգամանքը, անհրաժեշտություն է առաջացել պետական աջակցությամբ խթանել խեցգետինների արհեստական բուծման և աճեցման տնտեսությունների հիմնման գործընթացը։

18․ Պայմանագիրը կնքելու դեպքում կապալառուն մատակարարում է կենդանի խեցգետինները, անհրաժեշտ սարքավորումները, համալիրի շահագործման համար անհրաժեշտ բոլոր դետալներն ու հանգույցները, ինչպես նաև նախագծանախահաշվային փաթեթը։ Վերջինս ներառում է համալիրի ընդհանուր տեսքի պատկերը, շինությունների տեղակայման և ջրավազանների տեղադրման գծագրերը, համակարգի կենսաբանական ֆիլտրման, թմբուկային ֆիլտրման, աէրացիայի, ջրամատակարարման և ջրահեռացման սխեմաներն ու գծագրերը, համալիրի սպասարկման համար անհրաժեշտ կամրջակների և հարթակների, առանձին դետալների և հանգույցների տեղադիրքի գծագրերը։

 19․ Կապալառուն միաժամանակ պետք է տրամադրի ավստրալական կարմրաչանչ խեցգետնի բուծման, աճեցման և խնամքի վերաբերյալ համապատասխան ձեռնարկ և համալիրի շահագործման պահից ութ ամսվա ընթացքում մատուցի խորհրդատվական ծառայություն՝ խեցգետինների աճեցման ընթացքի վերաբերյալ։ Խեցգետինների բուծման համալիրների տեխնիկական և տեխնոլոգիական բնութագիը ներկայացված է N 2 աղյուսակում։

**4. ԾՐԱԳՐԻ ՄԱՍՆԱԿԻՑՆԵՐԸ, ՇԱՀԱՌՈՒՆԵՐԸ ԵՎ ԻՐԱԿԱՆԱՑՄԱՆ ՍԿԶԲՈՒՆՔՆԵՐԸ**

20․ Ծրագրի մասնակիցներն են՝

1) Հայաստանի Հանրապետության էկոնոմիկայի նախարարությունը (այսուհետ՝ նախարարություն).

2) ներդրում իրականացնող իրավաբանական, ռեզիդենտ իրավաբանական անձինք, այդ թվում` վերջիններիս հետ փոխկապակցված իրավաբանական անձինք (սույն ծրագրի իմաստով անձինք համարվում են փոխկապակցված՝ Հայաստանի Հանրապետության հարկային օրենսգրքով սահմանված կարգով) (այսուհետ՝ շահառու), որոնք՝

ա․ ունեն բարվոք վարկային պատմություն, այսինքն, ըստ ԱՔՐԱ տեղեկատվության, դիմումի ներկայացման օրվան նախորդող 12 ամիսների ընթացքում չեն ունեցել գումարային 60 օր և ավելի ժամկետով ժամկետանց վարկային պարտավորություններ կամ չունեն ձևավորված վարկային պատմություն,

բ․ ունեցել են բարվոք հարկային պատմություն, այսինքն` դիմումի ներկայացման օրվան նախորդող 365 օրերի ընթացքում չկատարված հարկային պարտավորությունները գանձելու վերաբերյալ վարչական վարույթ հարուցված չէ, կամ դիմումը ներկայացնելու օրը 2022 թվականի դեկտեմբերի 31-ի դրությամբ ժամկետանց հարկային պարտավորություններ առկա չեն.

1. խեցգետինների բուծման համալիրի սարքավորումներ և օժանդակ պարագաներ հատկացնող և տեխնոլոգիական ապահովման համար ծառայություններ մատուցող ընկերությունը (այսուհետ՝ կապալառու)։

21․ Ծրագրի շրջանակներում պետական աջակցությունն իրականացվելու է ծախսերի մասնակի փոխհատուցման եղանակով՝ փոխհատուցելով N3 աղյուսակում ներկայացված ներդրումների համար անհրաժեշտ ծախսերի 50%-ը, բայց ոչ ավելի, քան փոքր համալիրի համար՝ 64,0 մլն դրամ (12 տ․), միջինի՝ 91,0 մլն դրամ (18 տ․) և խոշոր համալիրի՝ 118,0 մլն դրամ (24 տ․) (ներդրումների համար նախատեսված ծախսերը հաշվարկվել են ծրագրի բյուջեն ձևավորելու համար և ունեն կողմնորոշիչ բնույթ)։

22․ Ծրագրին մասնակցելու նպատակով շահառուն պետք է նախարարություն ներկայացնի․

1) դիմում,

2) անձը հաստատող փաստաթղթի պատճենը,

3) անշարժ գույքի նկատմամբ սեփականության կամ կառուցապատման իրավունքի պետական գրանցման վկայականի պատճենը,

4) եթե անշարժ գույքի նկատմամբ գրանցված իրավունքը ընդհանուր համատեղ կամ ընդհանուր բաժնային սեփականություն է, ապա ներկայացնում է նաև անշարժ գույքի համասեփականատիրոջ(ների) համաձայնությունը՝ նոտարական վավերացմամբ,

5) բարվոք վարկային պատմության վերաբերյալ ԱՔՐԱ տեղեկատվություն։

23․ Նախարարությունը 3 աշխատանքային օրվա ընթացքում ուսումնասիրում է փաստաթղթերի ամբողջականությունը և համապատասխան գրությամբ կամ էլեկտրոնային եղանակով շահառուին տեղեկացնում փաստաթղթերի ընդունման և դրանց ամբողջականության վերաբերյալ։ Փաստաթղթերի ամբողջական չլինելու, կամ դրանցում սխալների առկայության դեպքում շահառուին առաջարկվում է 5 աշխատանքային օրվա ընթացքում համալրել անհրաժեշտ փաստաթղթերը կամ շտկել սխալները։ Փաստաթղթերի փաթեթն ամբողջականացնելուց հետո դիմումատուին գրավոր տեղեկացվում է պայմանագիր կնքելու վերաբերյալ.

24․ Պայմանագիր կնքելու վերաբերյալ առաջարկը ստանալուց հետո շահառուն ոչ ուշ, քան 6 ամսվա ընթացքում նախարարություն է ներկայացնում՝

1) կապալառուի հետ կնքված պայմանագիր՝ խեցգետնաբուծական համալիրի ամբողջական սարքավորումները, անհրաժեշտ գույքը, ինչպես նաև նստեցման համար մատղաշ խեցգետնիկներ և աճեցման համար մայրական կազմի տոհմային առանձնյակներ մատակարարելու վերաբերյալ,

2) շինարարության թույլտվություն,

3) Ծրագրով ներկայացված համալիրի չափորոշիչներին համապատասխանող ճարտարապետաշինարարական նախագիծ՝ Հայաստանի Հանրապետության կառավարության 2015 թվականի մարտի 19-ի N 596-Ն որոշման (այսուհետ՝ Որոշում) պահանջներին համապատասխան (նախագծերի օրինակաները հրապարակվում են նախարարության պաշտոնական կայքում),

4) Պայմանագրի կնքումը մերժվում է սույն կետում նշված փաստաթղթերից որևէ մեկի բացակայության դեպքում,

5) ջրամատակարարող ընկերության հետ ջրօգտագործման թույլտվություն (համաձայնություն)։

25․ Փաստաթղթերը ներկայացնելուց հետո 10 աշխատանքային օրվա ընթացքում նախարարության և շահառուի միջև կնքվում է ծրագրին մասնակցելու պայմանագիր, եթե նախարարության կողմից հաստատվում է փաստաթղթերի ամբողջականությունը և պայմանագրի կնքման նպատակահարմարությունը։

26․ Ծրագրին մասնակցելու պայմանագրում ամրագրվում են հետևյալ դրույթները՝

1) պայմանագիրը կնքելու պահից համալիրը առավելագույնը մեկ տարվա ընթացքում շահագործման հանձնելու պարտավորությունը (նշված ժամանակահատվածում արտակարգ կամ ռազմական դրություն հայտարարվելու դեպքում, նախարարության համաձայնությամբ, համալիրի շահագորման հանձնելու ժամկետը կարող է երկարաձգվել մինչև հինգ ամսով), իսկ համալիրը սահմանված ժամկետում շահագործման չհանձնելու դեպքում ծախսերի փոխհատուցում չի տրամադրվում,

2) պայմանագիրը կնքելուց և փոխհատուցում տրամադրելուց հետո առնվազն հինգ տարի նպատակային օգտագործելը,

3) հինգ տարվա ընթացքում նախարարությանը ամենամյա հաշվետվություն ներկայացնելը (մինչև հաջորդ տարվա մարտի 1-ը),

4) պայմանագրի գործողության ընթացքում խեցգետնաբուծական համալիրի գրավադրման դեպքում ստացված ֆինանսական միջոցները բացառապես համալիրի ընդլայնմանն ուղղորդելը (գրավադրումը կիրականացվի բացառապես նախարարության հետ համաձայնեցմամբ),

5) պայմանագրի դրույթները խախտելու դեպքում ծրագրի շրջանակում տրամադրված փոխհատուցման գումարները խախտումը հայտնաբերելու պահից սկսած եռամսյա ժամկետում Հայաստանի Հանրապետության պետական բյուջե վերադարձնելը։

27․ Ծախսերի փոխհատուցումն իրականացնում է նախարարությունը՝ դիմումատուի հաշվին գումարը երկու փուլով փոխանցելու միջոցով։ Առաջին փուլում տրվում է փոխհատուցման գումարի 50 տոկոսը՝ շահառուի կողմից կապալառուի տրամադրած սարքավորումները ստանալուց հետո, 10 աշխատանքային օրվա ընթացքում, իսկ երկրորդ փուլում փոխանցվում է փոխհատուցման գումարի մնացած 50 տոկոսը՝ շինարարական մոնտաժային աշխատանքներն ավարտելուց և համալիրը շահագործելուց հետո, 10 աշխատանքային օրվա ընթացքում` 28-րդ կետով նախատեսված տեղազննության արձանագրությունները ստորագրելու օրվանից սկսած։ Փոխհատուցման նպատակով շահառուն ներկայացնում է՝

1) 1-ին փուլի համար՝ տեխնոլոգիական ապահովման համար ձեռք բերված սարքավորումների մասին համապատասխան փաստաթղթեր, այդ թվում՝ տեխնիկական բնութագրեր կամ ծագման հավաստագրեր, ծախսերը հիմնավորող այլ փաստաթղթեր․

2) 2-րդ փուլի համար՝ շինարարական մոնտաժային աշխատանքների ավարտական ակտ։

28․ Մինչև փոխհատուցումը, նախարարության ներկայացուցիչն իրականացնում է տեղազննություն՝ սարքավորումները, անհրաժեշտ գույքը, նստեցման համար մատղաշ խեցգետնիկները և աճեցման համար մայրական կազմի տոհմային առանձնյակները ստանալու, ինչպես նաև շինարարական մոնտաժային աշխատանքներն ավարտելու և համալիրը շահագործելու փաստերն ուսումնասիրելու նպատակով՝ կազմելով տեղազննության արձանագրություն։

**5. ԾՐԱԳՐԻ ՖԻՆԱՆՍԱԿԱՆ ԳՆԱՀԱՏԱԿԱՆԸ**

29․ Ծրագիրը նախատեսվում է իրականացնել 2023-2025 թվականներին, որի շրջանակներում հնարավորություն կընձեռնվի 3 տարիների ընթացքում մեր երկրում հիմնել 9 խեցգետնաբուծական համալիրներ։ Դա թույլ կտա արհեստական եղանակով խեցգետնի արտադրության ծավալներն ավելացնել ավելի քան 160 տոննայով և դրա գերակշիռ մասն արտահանել։ Ծրագրի իրականացման համար անհրաժեշտ ֆինանսական միջոցները՝ ըստ տարիների ներկայացված են N1 աղյուսակում։

**Աղյուսակ 1**

**ԾՐԱԳՐԻ ԻՐԱԿԱՆԱՑՄԱՆ ՀԱՄԱՐ ԱՆՀՐԱԺԵՇՏ ՖԻՆԱՆՍԱԿԱՆ ՄԻՋՈՑՆԵՐԸ**

|  |  |  |  |  |
| --- | --- | --- | --- | --- |
| **Տարիները** | **2023թ․** | **2024թ․** | **2025թ․** | **Ընդամենը** |
| Հիմնադրվող խեցգետնաբուծական համալիրների քանակը, միավոր | փոքր | 1 | 1 | 1 | 3 |
| միջին | 1 | 1 | 1 | 3 |
| խոշոր | 1 | 1 | 1 | 3 |
| **Փոխհատուցման համար անհրաժեշտ գումարը, մլն դրամ** | **273,0** | **273,0** | **273,0** | **819,0** |

30․ Ծրագրի շրջանակներում շահառուները նույն նպատակի համար չեն կարող օգտվել գյուղատնտեսության ոլորտում իրականացվող պետական օժանդակության այլ ծրագրերից։

**6. ԾՐԱԳՐԻ ԻՐԱԿԱՆԱՑՈՒՄԻՑ ԱԿՆԿԱԼՎՈՂ ԱՐԴՅՈՒՆՔՆԵՐԸ**

31․ Ծրագրի իրականացման արդյունքում հնարավորություն կընձռնվի՝

1. հանրապետությունում ներդնել արդյունաբերական եղանակով խեցգետինների արհեստական աճեցման տեխնոլոգիան՝ ձևավորելով խեցգետնաբուծական համալիրների ընդարձակ ցանց և ավելացնել խեցգետնի արտահանման ծավալները․
2. խեցգետնի արտադրության տարեկան ծավալն ավելացնել 162 տոննայով կամ տարեկան ստանալ 1 մլրդ 620 մլն դրամի չափով համախառն արտադրանք․
3. նպաստել արտադրատնտեսական ենթակառուցվածքների զարգացմանը․
4. էականորեն ավելացնել ակվակուլտուրայի ոլորտում գործունեություն իրականացնող շահառուների եկամուտները․
5. ստեղծել առնվազն 45 նոր աշխատատեղեր (համաձայն տեխնոլոգիական սխեմաների)։

32․ Ծրագրի իրականացումը թույլ կտա լուծել նաև կարևոր բնապահպանական խնդիր՝ պահպանել խեցգետնի բնական պաշարները, ինչը թույլ կտա մոտ ապագայում գրեթե լիովին վերականգնել խեցգետնի երբեմնի հարուստ պոպուլյացիան։

**Աղյուսակ 2**

**ԽԵՑԳԵՏԻՆՆԵՐԻ ԲՈՒԾՄԱՆ ՀԱՄԱԼԻՐՆԵՐԻ**

**ՏԵԽՆԻԿԱԿԱՆ ԵՎ ՏԵԽՆՈԼՈԳԻԱԿԱՆ ԲՆՈՒԹԱԳԻՐԸ**

|  |  |  |  |
| --- | --- | --- | --- |
| **N** | **Անվանումը** | **Չափի միավորը** | **Համալիրների տարեկան արտադրական հզորությունը, տոննա** |
| **փոքր** | **միջին** | **խոշոր** |
| **Ջրավազանների օգտակար մակերեսը** |
| 1 | Ինտենսիվ աճեցման արտադրամաս | մ2 | 1800 | 2700 | 3600 |
| 2 | Ինկուբատորային և խեցգետնիկների ստացման արտադրամաս | մ2 | 80 | 140 | 200 |
| **Շինություններ** |
| 3 | Աճեցման հատվածի շինություններ | մ2 | 700 | 900 | 1100 |
| 4 | Ինկուբացիոն հատվածի շինություններ | մ2 | 60 | 80 | 100 |
| 5 | Տեխնիկական բնույթի շինություններ | մ2 | 40 | 70 | 100 |
| 6 | Շինությունների ընդհանուր մակերեսը | մ2 | 800 | 1000 | 1300 |
| 7 | Շինությունների բարձրությունը | մետր | 5 | 5 | 5 |
| **Ջրվազաններում ջրի ծավալը** |
| 8 | Խեցգետնների ջրվազաններում ջրի ընդհանուր ծավալը | մ3 | 500 | 750 | 1000 |
| 9 | Ջրի առավելագույն պահանջարկը (ջրի հոսքը)  | մ3/օր | 40 մ3/օր կամ 0,5լիտր/վրկ | 60 մ3/օր կամ 0,75լիտր/վրկ | 80 մ3/օր կամ 1լիտր/վրկ |
| **էլեկտրաէներգիայի սպառումը** |
| 10 | Տեխնոլոգիական գծերի էլեկտրաէներգիայի պահանջարկը | կվտ/ժամ | 25 | 32 | 38 |
| **Համալիրի արտադրական հզորությունը** |
| 11 | Ապրանքային խեցգետին 60-100 գրամ զանգվածով | կգ | 1000 ամսական | 1500 ամսական | 2000 ամսական |
| 12 | Նստեցման համար մատղաշ խեցգետնիկներ  | քանակ/ամիս | 24000 | 34000 | 44000 |

**Աղյուսակ 3**

**ԽԵՑԳԵՏՆԱԲՈՒԾԱԿԱՆ ՀԱՄԱԼԻՐՆԵՐԻ ՆԵՐԴՐՈՒՄՆԵՐԻ**

 **ԿՈՂՄՆՈՐՈՇԻՉ ԾԱԽՍԵՐ**

|  |  |  |  |
| --- | --- | --- | --- |
| **N** | **Ներդրումների բնույթը** | **Չափի միավորը** | **Գումարը** |
| **փոքր** | **միջին** | **խոշոր** |
| 1 | Կոնստրուկցիաներ և սարքավորումներ | հազար ՀՀ դրամ | 101500 | 143850 | 186200 |
| 2 | Համակարգի նախագիծ | հազար ՀՀ դրամ | 12188 | 16890 | 21590 |
| 3 | Նստեցման համար մատղաշ\* խեցգետնիկներ  | հազար ՀՀ դրամ | 13440(96 հազար) | 19040(136 հազար) | 24640(176 հազար) |
| 4 | Աճեցման համար մայրական կազմի տոհմային\* առանձնյակներ  | հազար ՀՀ դրամ | 2772 (720 առանձնյակ) | 4010(1110 առանձնյակ) | 5250(1500 առանձնյակ) |
|  | **Ընդամենը** | **հազար ՀՀ դրամ** | **129900** | **183790** | **237680** |

**\***Նստեցման համար մատղաշ խեցգետնիկների և աճեցման համար մայրական կազմի տոհմային առանձնյակների արժեքների հաշվարկներում հաշվի է առնվել ավստրալական կարմրաչանչ խեցգետնի համաշխարհային շուկայում ձևավորված գները։

33․ Ծրագրի իրակնացման ողջ ժամանակահատվածում ՀՀ էկոնոմիկայի նախարարության կողմից կիրականացվի մոնիթորինգ